SA aanvaar baanbreker-ooreenkoms oor aardverwarmingFoto: COP21 – Paris 2015/Twitter COP21, die 21ste internasionale klimaatberaad van die Verenigde Nasies oor klimaatsverandering, het op 28 November in Parys, Frankryk, begin met verskeie lande se regerings wat ŉ wetlike en bindende ooreenkoms wou saamstel. Die ooreenkoms van 12 bladsye wat uiteindelik deur al die lande aanvaar is, stel hoë doelwitte om die styging in wêreldtemperature tot minder as 2° C te beperk en om te poog om temperature tot slegs 1,5 °C bo pre-industriële vlakke te hou. In die ooreenkoms het 187 lande ook onderneem om hul uitlaatgasse te verminder wat klaar die styging in temperature onder 3 °C sal hou. Die ooreenkoms vervat ook die onderskeie lande se verantwoordelikheid om tot aksie oor te gaan en verduidelik hoe ontwikkelende lande finansiële ondersteuning aan arm lande sal bied. Dit sluit ook menseregte as die kernbeleid in, asook ekostelselintegriteit en ŉ verbintenis tot tegnologiese ondersteuning. Prosedures waarvolgens uitlaatgasvermindering op ŉ gereelde basis geevalueer sal word is ook in die ooreenkoms bepaal. Ban Ki-moon, die VN se sekretarisgeneraal, het gesê die ooreenkoms is ŉ bewys van solidariteit tussen die lande. Hy het dit beskryf as ambisieus, aanpasbaar, geloofwaardig en duursaam. “Hierdie ooreenkoms is veral belangrik vir die nasies van Afrika, klein ontwikkelende eilandstate en minder ontwikkelde lande. Julle het geluister na die stemme van die weerloosstes en het die belang om verlies en skade te minimaliseer, erken,” het hy gesê. Hy het ook gesê die ooreenkoms maak genoegsaam voorsiening ontwikkelde lande om die leiding te neem in die verkryging van finansiering, tegnologiese ondersteuning en die uitbouing van kapasiteit. Die volgende COP sal in Marokko gehou word.